CELEX: 32021D0506(01)
Language: hu
Date: 2020-12-09 00:00:00
Title: H11 sz. határozat (2020. december 9.) a 987/2009/EK rendelet 67. és 70. cikkében, valamint az S9 sz. határozatban említett határidőknek a Covid19-világjárvány miatti meghosszabbításáról (EGT-vonatkozású és az EK–Svájc-megállapodást érintő szöveg) 2021/C 170/04

2021.5.6.   
            
            
               HU
            
            
               Az Európai Unió Hivatalos Lapja
            
            
               C 170/4
            
         
      H11 sz. HATÁROZAT
      (2020. december 9.)
      a 987/2009/EK rendelet 67. és 70. cikkében, valamint az S9 sz. határozatban említett határidőknek a Covid19-világjárvány miatti meghosszabbításáról
      (EGT-vonatkozású és az EK–Svájc-megállapodást érintő szöveg)
      (2021/C 170/04)
      A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
      tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet (1) 72. cikkének a) pontjára, amelynek értelmében az igazgatási bizottság foglalkozik az összes igazgatási jellegű, illetve a 883/2004/EK rendelet és a 987/2009/EK európai parlamenti és tanácsi rendelet (2) rendelkezéseiből eredő értelmezési kérdéssel,
      tekintettel a 883/2004/EK rendelet 35. cikkére és 65. cikkének (8) bekezdésére, valamint a 987/2009/EK rendelet 67. és 70. cikkére,
      tekintettel az Európai Bíróság ítélkezési gyakorlatára, amelynek értelmében vis maiorra abban az esetben lehet hivatkozni, ha a jogi kötelezettségek be nem tartása az érintett által nem befolyásolható, rendellenes és előre nem látható körülményekből ered, amelyeknek a következményeit az általa tanúsított kellő gondosság mellett sem lehetett volna elkerülni (vö. a Bíróság C-391/93 sz. Perrotta-ügyben hozott 1995. július 13-i ítéletével, EU:C:1995:240),
      mivel:
      
                  (1)
               
               
                  A tagállamokat példátlan módon érintették a Covid19-járvánnyal járó válság következményei. A válság jelentősen hátráltatja a tagállamok érintett intézményeinek szokásos munkafolyamatait, és olyan kivételes helyzetet teremt, amelyben a visszatérítési eljárások rendes menete nem biztosítható.
               
            
                  (2)
               
               
                  A 987/2009/EK rendelet 67. és 70. cikkében foglalt visszatérítési szabályok alkalmazásakor figyelembe kell venni a helyzet egyedülálló jellegét.
               
            
                  (3)
               
               
                  A tagállamokat és illetékes intézményeiket eddig eltérő mértékben érintette a Covid19-járvány, illetve a járvány további alakulása egyelőre nem látható előre, ezért a helyzetet folyamatosan figyelemmel kell kísérni. Szükség esetén ez a határozat kellő időben megfelelően módosítható, és további megállapodások köthetők a tagállamok között.
               
            a következőképpen határozott:
      
                  1.
               
               
                  A követelések benyújtásának és rendezésének a 987/2009/EK rendelet 67. és 70. cikkében, valamint az S9 sz. határozatban említett, 2020. február 1. és 2021. június 30. között lejáró valamennyi határideje hat hónappal meghosszabbodik.
               
            
                  2.
               
               
                  E határozat felváltja a 2020. június 17-i H9 sz. határozatot (3).
               
            
                  3.
               
               
                  Ezt a határozatot az Európai Unió Hivatalos Lapjában ki kell hirdetni. Ezt a határozatot 2020. december 10-től kell alkalmazni.
               
            
         
            
               az igazgatási bizottság elnöke
            
            Moira KETTNER
         
      
      
         (1)  HL L 166., 2004.4.30., 1. o.
      
      
         (2)  HL L 284., 2009.10.30., 1. o.
      
      
         (3)  HL C 259., 2020.8.7., 9. o.